Dështon “superkomisioni” për të arritur një marrëveshje mbi defiçitin
Ligjvënësit e të dy krahëve po negocionin arritjen e një marrëveshje për reduktimin e defiçitit
Një superkomision special i Kongresit amerikan njoftoi natën e mbrëmshme se nuk ishte në gjendje të arrinte një marrëveshje mbi shkurtimin e defiçitit federal amerikan me 1.2 trilion dollarë gjatë dekadës së ardhëshme. Pas muajsh të tërë pune dhe shumë pritjeje, nuk pati një konferencë të përbashkët për shtypin në ndërtesën e kongresit. Bashkëkryetarët e Komisionit të Posaçëm për Reduktimin e Defiçitit, senatorja demokrate Patty Murray dhe ligjvënësi republikan Jeb Jensarling, publikuan një dekleratë me shkrim, që thotë se nuk do të ishte e mundur arritja e një marrëveshje dypalëshe para skadimit të afatit. Në dekleratë thuhet se pavarësisht dallimeve të mëdha, paneli është i bashkuar në idenë se kriza fiskale e vendit duhet trajtuar dhe të mos i lihet gjeneratës që vjen. Para njoftimit, ligjvënësit demokratë dhe republikanë patën filluar të fajësonin njëri tjetrin për dështimin. Senatori demokrat John Kerry, anëtar i superkomisionit, tha se ishte vetëm një arësye për mos arritjen e marrëveshjes, duke theksuar refuzimin e republikanëve për të rritur taksat për amerikanët e pasur. Ndryshimet ideologjike kanë bërë që republikanët dhe demokratët të mos pajtohen mbi mënyrën e reduktimit të defiçitit buxhetor të vendin gjatë pjesës dërmuese të vitit të kaluar. Demokratët refuzojnë të pranojnë shkurtime të mëdha të programeve sociale ndërkohë që republikanët refuzojnë të ngrenë taksat për amerikanët e pasur. Senatori republikan Jeff Session, që nuk është pjestar i superkomisionit, tha për televizionin Bloomberg se asnjëherë nuk kishte patur shpresa të shumta për komisionin, i cili kryesisht u takua fshehurazi, për të trajtuar çështjet thelbësore të borxhit të vendit. Superkomisioni u krijua në gusht kur Shtëpia e Bardhë, Senati dhe Dhoma e Përfaqësuesve nuk ishin në gjendje të zgjidhnin një mosmarrëveshje në rritjen e tavanit të huamarrjes.